Covid-19: Wat en hoe om te eet - Corona Krisissentrum
Tuis / COVID-19 / Covid-19: Wat en hoe om te eet
Covid-19: Wat en hoe om te eet
Alhoewel daar niks is wat jy kan eet om jou geheel en al teen Covid-19 te immuniseer nie, is daar algemene riglyne vir 'n gesonde dieet wat maklik is om te volg gedurende hierdie tyd.
Dit gaan nie net oor wat jy eet nie, maar hoe jy eet, wat die gemaklikheid bepaal waarmee jy en jou gesin die inperkingsmaatreëls hanteer wat nog in plek is. Om te weet wat en hoe om te eet mag jou dalk nie heeltemal teen Covid-19 bewapen nie, maar dit sal jou lewe aangenamer en meer draaglik maak. Daarenteen sal om die verkeerde kos te eet, 'n nadelige effek op jou geestes- en fisiese gesondheid hê.
"Behoorlike voeding en hidrasie is van die uiterste belang. Mense wat 'n goedgebalanseerde dieet eet, is geneig om gesonder te wees, met sterker immuunstels en 'n laer risiko vir chroniese en aansteeklike siektes," sê die Wêreldgesondheidsorganisasie (WG)) in 'n verklaring oor die kwessie.
Dr Uma Naidoo, sielkundige in voedingkunde en die direkteur van voedingkunde- en leefstylpsigiatrie by die Massachusetts algemene hospitaal, sê hierdie is 'n tyd wat gekenmerk word deur onsekerheid, wat planne vir gesonde eetgewoontes kan laat sneuwel. "Dis moeilik om onder kwarantyn te wees en nie weens verveling of spanning jou hand uit te steek na jou gunsteling bros southappie nie. 'n Paar pretzels of skyfies is in orde, maar baie mense mag dalk nie in staat te wees om hulle daarvan te weerhou om die hele pak op een slag te verorber nadat dit oopgemaak is nie.
"As jy daarbenewens alreeds mistroostig voel, sal die vinnige opkikkering wat beskuitjies of koek jou gee, jou uiteindelik slegter laat voel. Geprosesseerde kosse en lang-lewe items op die rak, soos gebakte items, bevat baie eenvoudige koolhidrate en het 'n klimtol-effek op ons bloedsuiker, wat angs kan aandryf en jou gemoedstoestand vererger."
Vars en ongeprosesseerde kosse
Die WGO beveel aan dat ons vrugte, groente, peulgroente (bv. lensies, boontjies), neute en volgrane (bv. ongeprosesseerde mielies, manna, hawer, koring, bruinrys of styselrige knolle of wortels soos ertappel, broodwortel, taro of kassawe), en voedsel van dierlike oorsprong (bv. vleis, vis, eiers en melk) eet. "Vir versnaperings, kies rou groente en vars vrugte in plaas van kosse wat hoog is in suiker, vet of sout. Moenie groente en vrugte te veel kook nie want dit kan lei tot 'n verlies van belangrike vitamines. Wanneer geblikte of gedroogde groente en vrugte gebruik word, kies soorte sonder bygevoegde sout of suiker," sê die WGO.
Dit word ook aanbeveel dat ons matige hoeveelhede vet en olie inneem:
Gebruik onversadigde vette (bv. gevind in vis, avokado, neute, olyfolie, soja, canola, sonneblom- en mielie-olies) eerder as versadigde vette (bv. gevind in vetterige vleis, botter, palm- en klapperolies, room, kaas, botterolie en spek).
Gebruik witvleis (bv. pluimvee) en vis, wat oor die algemeen laer in vet is, eerder as rooivleis.
Waar moontlik, kies lae-vet- of verminderde vetweergawes van melk en suiwelprodukte.
Beperk geprosesseerde kosse en drink water
Die Verenigde Nasies se Kinderfonds (UNICEF) sê dit is verstaanbaar dat die gebruik van vars produkte nie altyd moontlik sal wees nie, maar probeer om die hoeveelheid hoogs geprosesseerde kosse wat jy koop te beperk. "Kitsmaaltye, verpakte versnapering en nageregte is dikwels hoog in versadigde vet, suikers en sout. As jy wel geprosesseerde kosse koop, kyk na die etiket en probeer om gesonder opsies te kies wat minder van hierdie stowwe bevat. Probeer ook om drankies met baie suiker te vermy en drink eerder baie water."
Kies ook vars vrugte in plaas van soet versnaperings soos beskuitjies, koek en sjokolade.
Beplanning is die sleutel
Volgens Naidoo is dit wys om 'n skedule of 'n daaglikse maaltydplan op te stel. "'n Skedule is meer voorspelbaar vir jou en vir almal in jou huishouding. Probeer om minder geprosesseerde, hoë sout- of hoë suikerversnaperings te koop. Bespaar geld deur die hoë suikerkoeldranke en -sappe oor te slaan en kies gegeurde water met eetbare sitrus of bessies."
Laastens, beplan en geniet af en toe koesterkos vir 'n weeklikse bederf. "Kies 'n dag en geniet wat jy ook al wil, net nie al jou gunstelinge op dieselfde dag nie!" sluit sy af.